Obecné zastupiteľstvo v Starej Hute na základe ustanovenia § 6 ods. 1 zákona SNR č. 369/1990 Zb. o obecnom zriadení v znení neskorších predpisov a § 16 zákona  č. 181/2014 Z.z. o volebnej kampani a o zmene a doplnení zákona č. 85/2005 Z.z. o politických stranách a politických hnutiach v znení neskorších predpisov, vydáva toto :

**VŠEOBECNE ZÁVÄZNÉ NARIADENIE**

**č.: 4/2015**

**o vyhradení miest na umiestňovanie volebných plagátov na verejných priestranstvách počas volebnej kampane na území obce Stará Huta**

Článok 1

**ÚVODNÉ USTANOVENIA**

1**/** Účelom tohto všeobecne záväzného nariadenia /ďalej len nariadenie/ je úprava podmienok na umiestňovanie volebných plagátov počas konania volebnej kampane pre voľby do Národnej rady Slovenskej republiky, pre voľby do Európskeho parlamentu, pre voľby do orgánov samosprávnych krajov a voľby do orgánov samosprávy obcí, na území obce Stará Huta.

2/ Volebná kampaň začína dňom uverejnenia rozhodnutia o vyhlásení volieb v Zbierke zákonov Slovenskej republiky a končí 48 hodín predo dňom konania volieb.

**Článok 2**

**VYHRADENIE MIEST NA VEREJNÝCH PRIESTRANSTVÁCH NA UMIESTŇOVANIE VOLEBNÝCH PLAGÁTOV**

1/ Pre účely tohto nariadenia je verejným priestranstvom v obci najmä: námestie, priestor pred Obecným úradom v Starej Hute, priestor pred kultúrnym domom, cesta, miestna komunikácia, chodník, trhovisko a všetky verejnosti prístupné pozemky v obci okrem tých, ktoré sú vo vlastníctve fyzických a právnických osôb s výnimkou obce, alebo ku ktorým majú tieto osoby právo hospodárenia.

2/ Kandidujúcim politickým stranám, politickým hnutiam, koalíciám politických strán a hnutí a nezávislým kandidátom sa na umiestňovanie /vylepovanie/ volebných plagátov v obci určujú tieto vývesné miesta:

* **tabule na lepenie oznamov v priestoroch pri Obecnom úrade**
* **informačné tabule v obci, okrem informačných tabúľ v cintoríne**
* **...................................................................................................................................,**
* **...................................................................................................................................,**

3/ Umiestňovať volebné plagáty na verejných priestranstvách na iných ako určených miestach, je zakázané.

4/ Umiestňovanie volebných plagátov na informačných zariadeniach, ktoré sú vo

vlastníctve alebo v správe iných subjektov mimo zriaďovateľskej právomoci obce, nie je týmto VZN dotknuté.

5/ Veľkosť vyhradenej plochy pre každú kandidujúcu politickú stranu, politické hnutie, koalíciám politických strán a hnutí a nezávislého kandidáta /ďalej len „kandidujúci subjekt“/ určí obec tak, aby rozdelenie plôch zodpovedalo zásadám rovnosti kandidujúcich subjektov.

**Článok 3**

# Zásada rovnosti VYHRADENÝCH PLOCH

1/ Po vykonanej registrácii kandidujúcich subjektov sa pridelí v súlade so zásadami rovnosti rovnako veľká plocha z vyhradených miest na verejných priestranstvách obce uvedených v čl. 2 ods. 2 VZN. Vyhradené plochy na umiestňovanie volebných plagátov budú označené číslom podľa počtu zaregistrovaných kandidujúcich subjektov a ich pridelenie kandidujúcim subjektom bude pridelené podľa čísla, ktoré bolo pridelené kandidujúcemu subjektu pri registrácii.

2/ Pridelenie vyhradených plôch sa uskutoční najneskôr do 3 dní odo dňa registrácie kandidujúcich subjektov. Obec zverejní na úradnej tabuli a webovej stránke obce zoznam vyhradených plôch podľa čísel, ktoré boli pri registrácii pridelené kandidujúcim subjektom.

3/ Kandidujúci subjekt umiestňuje volebné plagáty len na miesto označené číslom, ktoré mu bolo určené. Zakazuje sa porušovať zverejnený zoznam vyžrebovaných plôch na vylepovanie volebných plagátov a prelepovať plagáty iných kandidujúcich subjektov.

4/ V prípade, že kandidujúci subjekt nevyužije určenú plochu na umiestnenie volebných plagátov, určená plocha ostáva voľná a nemôže byť využitá iným kandidujúcim subjektom.

**Článok 4**

# Umiestňovanie volebných plagátov

1/ Vyhradené plochy na verejných priestranstvách, ktoré sú uvedené v čl. 2 ods. 2 VZN, na umiestňovanie volebných plagátov sa poskytujú kandidujúcim subjektom bezodplatne.

2/ Vyloženie volebných plagátov na miestach, ktoré sú vyhradené na tento účel, na pridelenú plochu podľa čl. 3 VZN, si každý kandidujúci subjekt zabezpečí na vlastné náklady.

3/ Každý kandidujúci subjekt, ktorý zverejňuje svoje volebné plagáty v rámci volebnej kampane na obcou vyhradených plochách, zodpovedá za obsah volebných plagátov.

4/ Kandidujúci subjekt je povinný po uplynutí času volebnej kampane odstrániť svoje volebné plagáty z vyhradenej plochy najneskôr do 3 dní po vyhlásení volebných výsledkov.

5/ V prípade, že kandidujúci subjekt nebude postupovať spôsobom uvedenom v ods. 4,

zabezpečí odstránenie volebných plagátov obec na náklady príslušného kandidujúceho

subjektu.

**Článok 5**

##### Sankcie

1/ Porušenie ustanovení tohto nariadenia fyzickou osobou je priestupkom proti verejnému poriadku podľa § 47 ods. 1 písm. d/ a podľa § 48 zákona č. 372/1990 Zb. o priestupkoch v znení neskorších predpisov s tým že za tento priestupok môže byť uložená pokuta do výšky 33 Eur.

2/ Porušenie ustanovení tohto nariadenia, ktorého sa dopustí právnická osoba alebo fyzická osoba podnikateľ, môže obec kvalifikovať ako správny delikt podľa § 27b ods. 1 písm. a/ zákona č. 369/1990 Zb. o obecnom zriadení v znení neskorších predpisov a uložiť pokutu do výšky 6 638 €.

3/ Kontrolu dodržiavania ustanovení tohto Všeobecne záväzného nariadenia vykonáva Obec Stará Huta prostredníctvom orgánov obce.

**Článok 6**

**ZÁVEREČNÉ USTANOVENIA**

1/ Nadobudnutím účinnosti tohto VZN o vyhradení miest na umiestňovanie volebných plagátov na verejných priestranstvách počas volebnej kampane na území obce Stará Huta

sa rušia všetky doteraz prijaté VZN, ktoré upravovali o vyhradení miesta a plochy na vylepovanie volebných plagátov v čase volebnej kampane volieb do NR SR, EP, do orgánov samosprávnych krajov a orgánov samosprávy obcí.

2/ Toto VZN bolo schválené na zasadaní Obecného zastupiteľstva v Starej Hute dňa 16.12.2015, pod č. 20/2015.

2/ VZN nadobúda účinnosť 15. dňom po jeho zverejnení na úradnej tabuli,

t.j. 01.01.2016.

Jozef Hudec

starosta obce